ખાંડનું ઉત્પાદન ફેબ્રુઆરી સુધીમાં 22% ઘટ્યુઃ ISMA | Vyaapaar Samachar
ખાંડનું ઉત્પાદન ફેબ્રુઆરી સુધીમાં 22% ઘટ્યુઃ ISMA
commodity-advise-india | March 03, 2020, 8:40 PM
નવી દિલ્હીઃ દેશમાં ખાંડનું ઉત્પાદન નવી પિલાણ સિઝનની શરૂઆતથી જ સતત ઘટી રહ્યું છે જેના પગલે ભાવ પણ ઉંચે જઇ રહ્યા છે. દેશમાં 1લી ઓક્ટોબર 2019થી શરૂ થયેલી નવી ખાંડ સિઝનમાં ફેબ્રુઆરી 2020ના અંત સુધીમાં 194.84 લાખ ટન ખાંડનું ઉત્પાદન થયું છે જ્યારે પાછલી સિઝનમાં સમાન સમયગાળામાં 249.30 લાખ ટન ઉત્પાદન નોંધાયું હતું. આવી રીતે ખાંડના ઉત્પાદનમાં 54.46 લાખ ટનનો ઘટાડો થયો છે, ટકાવારીમાં ગણીયે તો 22 ટકા પ્રોડક્શન ઘટ્યું.
ઇન્ડિયન સુગર મિલ્સ એસોસિએશન (ISMA)નું કહેવું છે કે ચાલુ સુગર સિઝન 2019-20 દરમિયાન ફેબ્રુઆરી સુધી દેશમાં 453 સુગર મિલો શેરડીનું પિલાણ કરી રહી હતી જેમાંથી 68 સુગર મિલો બંધ થઇ ચૂકી છે. જ્યારે પાછલા વર્ષે સમાન સમયગાળામાં આ સંખ્યા 520 સુગર મિલ હતી.
ઇસ્માના મતે મહારાષ્ટ્રમાં 145 સુગર મિલો એ અત્યાર સુધીમાં 50.70 લાખ ટન ખાંડનું ઉત્પાદન કર્યું છે. જ્યારે પાછલાં વર્ષે સમાન સમયગાળામાં ખાંડનું ઉત્પાદન 92.88 લાખ ટન હતું. પાછલા વર્ષે સમાન સમયગાળા સુધી 192 સુગર મિલો શેરડીનું પિલાણ કરી રહી હતી. આવી રીતે કર્ણાટકમાં 29 ફેબ્રુઆરી 2020 સુધી 63 સુગર મિલો શેરડીનું પિલાણ કરી રહી હતી તેમજ 32.60 લાખ ટન ખાંડનું ઉત્પાદન થયું છે. ઉત્તરપ્રદેશમાં 119 સુગર મિલોએ 76.86 લાખ ટન ખાંડનું ઉત્પાદન કર્યું છે.
ગુજરાતમાં ફેબ્રુઆરીના અંત સુધી 15 સુગર મિલોએ 6.83 લાખ ટન અને આંધ્રપ્રદેશ તેમજ તેલંગાણામાં 18 સુગર મિલોએ 3.65 લાખ ટન ખાંડનું ઉત્પાદન કર્યું છે. તમિલનાડુમાં અત્યાર સુધી 3.20 લાખ ટન ખાંડનું ઉત્પાદન થયું છે તેમજ 21 સુગર મિલો શેરડીનું પિલાણ કરી રહી છે. બિહારમાં 5.74 લાખ ટન, ઉત્તરાખંડમાં 2.85 લાખ ટન, પંજાબમાં 4.50 લાખ ટન, હરિયાણામાં 4.30 લાખ ટન તેમજ મધ્યપ્રદેશ અને છત્તીસગઢમાં 3.30 લાખ ટન ખાંડનું ઉત્પાદન થયું છે. 29 ફેબ્રુઆરી 2020 સુધી બિહારમાં બે તેમજ પંજાબમાં ચાર સુગર મિલો બંધ થઇ ચૂકી છે.
દેશમાંથી અત્યાર સુધી 22-23 લાખ ટન ખાંડની નિકાસ થઇ ચૂકી છે તેમજ 35 લાખ ટન ખાંડના નિકાસ સોદા થયા છે. સરકારે ચાલુ સિઝન માટે 60 લાખ ટન ખાંડની નિકાસનો લક્ષ્યાંક મૂક્યો છે. વૈશ્વિક બજારમાં 2019-20માં ખાંડની તંગી 80-90 લાખ ટન રહેવાનો અંદાજ છે.
Read More: ISMA Sugar Production Sugar Price Sugar Mills Sugarcane
Web Title: Sugar production down by 22 per cent to to 195 lakh tonnes: ISMA